Adieu Paure Carnaval

En temps de carnaval (demest los mai celèbres i a lo de Limós), se sòl cantar una cançon mentre que se crema un personatge que representa lo mal (se sona Palhassa dins lo País de Montpelhièr, Caramentran endacòm mai). 

Aquesta cançon que coneis fòrça variantas en foncion dels luòcs se sona: Adieu Paure Carnaval.
Aquí mai d’una varianta de la cançon :

Version cantada a Limós

Adieu paure, adieu paure
Adieu paure Carnaval
Tu te'n vas e ieu demòri
Adieu paure Carnaval.

Le buòu canta, l’ase dança
Le moton ditz la leiçon
E la lèbre canta l’crèdo
E l’aucèl ditz le pater.

Catarina la pissosa
Pòrta la civada als buòus
E de blat a las galinas
Si vòls que te fasquen d’uòus.

La joinessa fa la fèsta
Totis les qu’i èm ongan
E las filhas fan las còcas
Per celebrar Carnaval.

Pòt pas beure, pòt pas beure
Pòt pas beure qu’es bandat
A manjat tròp de salsissa
E de cambajon salat.

Repic

Adieu paure, adieu paure
Adieu paure Carnaval
Tu te'n vas e ieu demòri
Per manjar la sopa d’alh

Version del país de Montpelhièr

Carnaval es un Joan fotre
Que nos fa manjar d'argent
L'enviarem se faire fotre
Duscas l'annada que ven

Adieu paure, adieu paure
Adieu paure Carnaval
As manjat tròp de saucissa
E de cambajon salat

Adieu paure, adieu paure
Adieu paure Carnaval
Tu te'n vas e ieu demòre
Per manjar la sopa d'alh.

Version cantada en Provença

Refrin
Adieu paure, adieu paure,
Adieu paure Carnaval

Carnaval èra un bòn òme
Qu’avié fach son testament. (bis)

Aviá ren laissat a sa frema,
Encar mens a seis enfants. (bis)

Tu te’n vas e ieu me laissas
Ambé lei borsons curats. (bis)

Tu te’n vas e ieu demòri
Per manjar la sopa d’alh (bis)

Tu te’n vas e ieu m’entòrni
Adieu paure Carnaval. (bis)

Una autra varianta

Adieu paure, adieu paure,
Adieu paure Carnaval
Tu te'n vas e ieu demòri
Adieu paure Carnaval

Tu te'n vas e ieu demòri
Per manjar la sopa d'alh
Per manjar la sopa d'òli
Per manjar la sopa d'alh

Adieu paure, adieu paure,
Adieu paure Carnaval
La joinessa fa la fèsta
Per saludar Carnaval

La Maria fa de còcas
Amb la farina de l'ostal
Lo buòu dança, l'ase canta
Lo moton ditz sa leiçon
La galina canta lo Credo
E lo cat ditz lo Pater

 La cançon e los cantaires occitans

Aquesta cançon es estada cantada per maites cantaires, o grops, occitans coma Patric, Gacha Empega, Coròu de Berra, Jan Mari Carlotti, Patrick Vaillant, Lo Seriòl etc...

La melodia de la cançon foguèt emplegada tanben en França per servir de generic a un programa sonat Bonne nuit les petits amb un personatge sonat Nounours.

 Ligams extèrnes 
  Portal de musica tradicionala del País de Niça
  Portal de Mamalisa amb fòrça cançons, breçairòlas tradicionalas e sa musica
  Sit ric de totas las variantas e variacions que se pòdon trobar sus la cançon
  Paraulas e recordar sus 100chansonsdeprovence.com

Categoria:Carnaval
Categoria:Cant tradicional occitan